CELEX: 32019D1944
Language: el
Date: 2019-11-25 00:00:00
Title: Απόφαση (ΚΕΠΠΑ) 2019/1944 του Συμβουλίου της 25ης Νοεμβρίου 2019 για την τροποποίηση της απόφασης (ΚΕΠΠΑ) 2016/1693 για την επιβολή περιοριστικών μέτρων κατά των ISIL (Da’esh) και Αλ Κάιντα και προσώπων, ομάδων, επιχειρήσεων και οντοτήτων που συνδέονται μαζί τους

25.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 303/3
               
            
         ΑΠΟΦΑΣΗ (ΚΕΠΠΑ) 2019/1944 ΤΟΥ ΣΥΜΒΟΥΛΙΟΥ
         της 25ης Νοεμβρίου 2019
         για την τροποποίηση της απόφασης (ΚΕΠΠΑ) 2016/1693 για την επιβολή περιοριστικών μέτρων κατά των ISIL (Da’esh) και Αλ Κάιντα και προσώπων, ομάδων, επιχειρήσεων και οντοτήτων που συνδέονται μαζί τους
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 29,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 20 Σεπτεμβρίου 2016 το Συμβούλιο εξέδωσε την απόφαση (ΚΕΠΠΑ) 2016/1693 (1) για την επιβολή περιοριστικών μέτρων κατά των ISIL (Da’esh) και Αλ Κάιντα και προσώπων, ομάδων, επιχειρήσεων και οντοτήτων που συνδέονται μαζί τους.
                  
               
                     (2)
                  
                  
                     Δεδομένης της απειλής που εξακολουθούν να συνιστούν οι ISIL (Da’esh) και Αλ Κάιντα και πρόσωπα, ομάδες, επιχειρήσεις και οντότητες που συνδέονται μαζί τους, θα πρέπει να προστεθεί ένα πρόσωπο στον κατάλογο των προσώπων, ομάδων, επιχειρήσεων και οντοτήτων στο παράρτημα της απόφασης (ΚΕΠΠΑ) 2016/1693.
                  
               
                     (3)
                  
                  
                     Στην απόφαση (ΚΕΠΠΑ) 2016/1693 θα πρέπει να προστεθεί διάταξη που θα ορίζει ότι το Συμβούλιο και ο Ύπατος Εκπρόσωπος δύνανται να επεξεργάζονται δεδομένα. προσωπικού χαρακτήρα για να εκτελούν τα καθήκοντά τους βάσει της εν λόγω απόφασης.
                  
               
                     (4)
                  
                  
                     Συνεπώς, η απόφαση (ΚΕΠΠΑ) 2016/1693 πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση (ΚΕΠΠΑ) 2016/1693 τροποποιείται ως εξής:
            
                        1)
                     
                     
                        παρεμβάλλεται το εξής άρθρο:
                        
                           «Άρθρο 6α
                           
                              1.   Το Συμβούλιο και ο Ύπατος εκπρόσωπος της Ένωσης για θέματα εξωτερικής πολιτικής και πολιτικής ασφαλείας («Ύπατος εκπρόσωπος») μπορούν να επεξεργαστούν προσωπικά δεδομένα εκτελώντας τα καθήκοντά τους κατά την παρούσα απόφαση. Συγκεκριμένα:
                              
                                          α)
                                       
                                       
                                          για το Συμβούλιο, προετοιμασία και τροποποίηση του παραρτήματος
                                       
                                    
                                          β)
                                       
                                       
                                          για τον Ύπατο εκπρόσωπο, προετοιμασία τροποποιήσεων του παραρτήματος.
                                       
                                    
                           
                              2.   Το Συμβούλιο και ο Ύπατος εκπρόσωπος επεξεργάζονται αν χρειαστεί δεδομένα περί ποινικών αδικημάτων διαπραχθέντων από καταχωρημένα πρόσωπα, περί ποινικών καταδικών αυτών ή περί μέτρων ασφαλείας αφορώντων αυτά, μόνο εφόσον χρειάζεται για την προετοιμασία του παραρτήματος.
                           
                           
                              3.   Για τους σκοπούς της παρούσας απόφασης, το Συμβούλιο και ο Ύπατος εκπρόσωπος ορίζονται ως υπεύθυνοι επεξεργασίας κατά το σημείο 8 του άρθρου 3 του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου (*1) για να διασφαλιστεί ότι τα οικεία φυσικά πρόσωπα δύνανται να ασκήσουν τα εκ του κανονισμού (ΕΕ) 2018/1725 δικαιώματά τους.
                           
                        
                        
                           (*1)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).»"
                        
                     
                  
                        2)
                     
                     
                        Το παράρτημα τροποποιείται σύμφωνα με το παράρτημα της παρούσας απόφασης.
                     
                  
         
            Άρθρο 2
            Η παρούσα απόφαση αρχίζει να ισχύει την ημερομηνία της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 25 Νοεμβρίου 2019.
            
               
                  Για το Συμβούλιο
               
               
                  Η Πρόεδρος
               
               F. MOGHERINI
            
         
         
            (1)  Απόφαση (ΚΕΠΠΑ) 2016/1693 του Συμβουλίου, της 20ής Σεπτεμβρίου 2016, για την επιβολή περιοριστικών μέτρων κατά των ISIL (Da’esh) και Αλ Κάιντα και προσώπων, ομάδων, επιχειρήσεων και οντοτήτων που συνδέονται μαζί τους, και για την κατάργηση της κοινής θέσης 2002/402/ΚΕΠΠΑ (ΕΕ L 255 της 21.9.2016, σ. 25).
      
      
         
            ΠΑΡΑΡΤΗΜΑ
            Η ακόλουθη καταχώριση προστίθεται στον κατάλογο του παραρτήματος της απόφασης (ΚΕΠΠΑ) 2016/1693:
            
                        5.
                     
                     
                        Guillaume PIROTΤΕ· ημερομηνία γέννησης: 7 Ιουνίου 1994· τόπος γέννησης: Γκρας (Grasse) Γαλλίας· υπηκοότητα: γαλλική.